Eveli Saue

Eveli Saue (sündinud 13. veebruaril 1984 Kärdlas) on Eesti informaatik ning endine tippsportlane (laskesuusataja ja orienteeruja). Ta on juunioride maailmameistrivõistluste pronksmedalist (2003, 2005) ja täiskasvanute maailmameister laskeorienteerumises (2006, sprint).

Haridus
Ta on lõpetanud 2002. aastal Nõo Reaalgümnaasiumi ja 2007. aastal Tartu Ülikooli bakalaureuseõppes informaatika erialal cum laude.

Töökäik
Eveli Saue on töötanud aastatel 2006–2011 Eesti kaitseväe staabi- ja sidepataljoni allohvitseri-instruktorina.

Aastatel 2014–2017 oli ta Laskesuusatamisföderatsiooni juhatuse liige.

Pärast ülikooli lõpetamist töötas Webmedia Groupis analüütikuna.Eveli Saue lõpetab sportlaskarjääri. Postimees Online, 9. mai 2012. 2011. aastast töötab ta AS-i Nortal analüütikuna.

Sportlaskarjäär
1990. aastal hakkas ta ema Anu Saue juhendamisel tegelema orienteerumisega. 

Eveli Saue kui laskesuusataja ja orienteeruja andekus ja maailma parematega konkureerimise suutlikkus avaldus juba juunioride vanuseklassis, kui ta jõudis pjedestaalile juunioride maailmameistrivõistlustel. Näiteks orienteerumisjooksus võitis ta juunioride maailmameistrivõistlustel (2003) pronksmedali lühirajal ja 8. koha tavarajal ning noorte Euroopa meistrivõistlustel 2002. aastal hõbemedali ja 2000. aastal pronksmedali sprindis.

Laskeorienteerumises tuli ta 2006. aastal sprindis maailmameistriks, 2012. aastal võitis MM-il sprindis ja tavarajal hõbemedali. Talitriatlonis sai ta Euroopa meistrivõistlustel (2013) segateatesõidus 4. ja individuaalvõistluses 10. koha.

Täiskasvanuna jõudis ta laskesuusatamise maailma karikasarjas viiel korral viie parema hulka. Lisaks on ta olnud edukas ka suvebiatlonidel ja talitriatlonidel.

Torino olümpiamängude (2006) avatseremoonial usaldati Eveli Sauele Eesti lipu kandmine. 

Eveli Saue treenerid olid Tõnu Pääsuke (klubitreener) ja Asko Nuutinen (lasketreener).

9. mail 2012 teatas Eveli Saue, et lõpetab tippsportlaskarjääri, kuid erinevalt paljudest teistest tippsportlastest ta treeneriks ei hakka.Eveli Saue lõpetab sportlaskarjääri. Postimees.ee, 9. mai 2012. Pärast seda on ta osalenud Eesti meistrivõistlustel nii laskesuusatamises, biatlonis kui ka orienteerumises, esindades Tallinna spordiklubi Biathlon.

 Saavutused 
 Olümpiamängudel 
 Juunioride maailmameistrivõistlustel 
2005 
 pronksmedal 3×6 km teatesõidus
2003 
 pronksmedal orienteerumisjooksu lühirajal

 Maailmameistrivõistlustel 
2007  Anterselvas
15. koht 7,5 km sprindis
22. koht 12,5 km ühisstardiga sõidus
23. koht 10 km jälitussõidus
28. koht 15 km tavadistantsil

2008  Östersundis
19. koht 10 km jälitussõidus
26. koht 7,5 km sprindis

2009  Pyeongchangis
32. koht 10 km jälitussõidus
51. koht 7,5 km sprindis
77. koht 15 km tavadistantsil

 Maailma karikasarjas 
 Parimad kohad MK-etappidel 
5. koht – 2006/2007,  Hochfilzen, 15 km tavadistants
6. koht – 2008/2009,  Antholz-Anterselva, 7,5 km sprint
8. koht – 2006/2007,  Lahti, 15 km tavadistants
9. koht – 2010/2011,  Antholz-Anterselva, 7,5 km sprint
9. koht – 2007/2008,  Holmenkollen, 10 km jälitussõit

 Kohad MK-hooaja lõpus 
2003/04 – 74.
2006/07 – 34.
2007/08 – 27.
2008/09 – 40.
2010/11 – 28.

 Eesti meister 
 15-kordne Eesti meister laskesuusatamise individuaalvõistluses (2006–2013)
 12-kordne Eesti meister suvebiatlonis (2009–2014)
 2-kordne Eesti meister orienteerumisjooksus (2013–2014) 
 1-kordne Eesti meister murdmaasuusatamises (2011)

 Isiklikku 
Eveli vanemad on orienteerujad Toivo Saue ja Anu Saue. Tema õde on orienteeruja ja noortetreener Elo Saue.

Eveli Saue elukaaslane on laskesuusataja Priit Viks.Märt Roosna. Priit Viks, mitte lihtsalt Eveli Saue elukaaslane Õhtuleht, 10.03.2010. Aastatel 2006–2012 pidasid koos põhjalikku ja analüüsivat sporditeemalist blogi "Priit ja Eveli. Lasime täpselt, suusatasime kiiresti".Eveli Saue ja Priit Viksi blogi Vaadatud 12.02.2022.

Eveli Saue oli tippsportlasena 163 cm pikk ja kaalus 54 kg.

 Viited 

 Välislingid 

 Eveli Saue ja Priit Viksi blogi
 Jaan Jürine. Eveli Saue: tahan olümpiahooajal kogeda uut tõusu epl.ee, 9. oktoober 2009
 Andrus Nilk, "Jalaluu murdnud Eveli Saue läheb homme operatsioonile", Eesti Päevaleht, 2. detsember 2009
 Veiko Visnapuu. Eveli Saue: ma ei suutnud end kaitsta, kui kaamera näkku suunati, Eesti Päevaleht, 22. veebruar 2010

Kategooria:Eesti laskesuusatajad
Kategooria:Eesti orienteerujad
Kategooria:Sündinud 1984
Kategooria:Nõo Reaalgümnaasiumi vilistlased